CELEX: 32014R0176
Language: sk
Date: 2014-02-25 00:00:00
Title: Nariadenie Komisie (EÚ) č. 176/2014 z  25. februára 2014 , ktorým sa mení nariadenie (EÚ) č. 1031/2010 najmä s cieľom určiť množstvo emisných kvót skleníkových plynov určených na obchodovanie formou aukcií v rokoch 2013 – 2020  Text s významom pre EHP

26.2.2014   
            
            
               SK
            
            
               Úradný vestník Európskej únie
            
            
               L 56/11
            
         
      NARIADENIE KOMISIE (EÚ) č. 176/2014
   z 25. februára 2014,
   ktorým sa mení nariadenie (EÚ) č. 1031/2010 najmä s cieľom určiť množstvo emisných kvót skleníkových plynov určených na obchodovanie formou aukcií v rokoch 2013 – 2020
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve, ktorou sa mení a dopĺňa smernica Rady 96/61/ES (1), a najmä na jej článok 3d ods. 3 a článok 10 ods. 4,
   keďže:
   
               (1)
            
            
               Smernicou 2003/87/ES sa stanovuje harmonogram, správa a iné aspekty obchodovania formou aukcií, aby sa zabezpečilo jeho vykonávanie otvoreným, transparentným, harmonizovaným a nediskriminačným spôsobom. Takisto sa v nej ukladá Komisii, aby monitorovala fungovanie európskeho trhu s uhlíkom.
            
         
               (2)
            
            
               V nariadení Komisie (EÚ) č. 1031/2010 (2) sa stanovuje množstvo emisných kvót určených každý rok na obchodovanie formou aukcií, pričom sa od množstva emisných kvót vydaných v tom istom roku v rámci Únie odpočítajú kvóty pridelené bezplatne. V nariadení Komisie (EÚ) č. 1210/2011 (3) sa takisto rozhodlo o odchýlke od tohto harmonogramu, aby sa množstvo emisných kvót na obchodovanie formou aukcií určilo včas, ešte do roka 2013, so zodpovedajúcimi zníženiami množstiev emisných kvót na obchodovanie formou aukcií v rokoch 2013 a 2014, s najdôležitejším cieľom zaistiť hladký prechod z druhého do tretieho obdobia obchodovania, pričom sa riadne zohľadňuje zabezpečovanie potrieb dodržiavania pravidiel počas prvých rokov tretieho obdobia obchodovania. O týchto ročných množstvách sa rozhodlo na základe faktorov určujúcich ponuku kvót a dopyt po nich v čase posudzovania a za predpokladu pokračujúceho oživenia hospodárstva.
            
         
               (3)
            
            
               Treba zohľadniť výnimočné zmeny motivačných činiteľov hnacích mechanizmov určujúcich rovnováhu medzi dopytom po kvótach a ich ponukou, najmä obnovené spomalenie hospodárskeho rastu, ako aj dočasné prvky priamo súvisiace s prechodom do fázy 3 vrátane zvyšujúceho sa nevyužitého množstva kvót platných pre druhé obdobie obchodovania, ktoré boli potrebné na zaistenie súladu v uvedenom období, zvyšujúceho sa množstva certifikovaných znížení emisií a jednotiek zníženia emisií z projektov zníženia emisií v rámci mechanizmu čistého rozvoja alebo spoločných vykonávacích ustanovení týkajúcich sa odovzdávania prevádzkovateľmi zahrnutými do schémy, speňažovania kvót z rezervy pre nových účastníkov za tretie obdobie obchodovania na podporu demonštračných projektov, ktorých cieľom je zachytávanie a sekvestrácia oxidu uhličitého a inovačné technológie výroby energie (NER300) podľa rozhodnutia Komisie 2010/670/EÚ (4), a uvoľnenia kvót, ktoré nie sú potrebné v rámci rezervy pre nových účastníkov, pre druhé obdobie obchodovania. Aj keď sa všetky tieto faktory vyznačujú určitým stupňom neistoty, je dôležité, aby sa včas určili vhodné korekcie ročných množstiev na obchodovanie formou aukcií v rokoch 2014 – 2020.
            
         
               (4)
            
            
               V rámci politiky EÚ v oblasti zmeny klímy sa dôležitý význam pripisuje zníženiu rizika úniku uhlíka (zvýšenie emisií skleníkových plynov v tretích krajinách v prípade, že by priemysel nepodliehal porovnateľným obmedzeniam emisií uhlíka) a predchádzaniu hospodárskeho znevýhodňovania niektorých energeticky náročných priemyselných odvetví a pododvetví v EÚ, ktoré sú vystavené medzinárodnej hospodárskej súťaži. Komisia preto na základe preskúmania harmonogramu aukcií (5) s prihliadnutím na predpoklady platné od januára 2014 analyzovala očakávané vplyvy na situáciu, ktorej čelia energeticky náročné priemyselné odvetvia v súvislosti s hospodárskou súťažou. V posúdení vplyvu sa uvádza, že v záujme riešenia problému úniku uhlíka v prípade energeticky náročných priemyselných odvetví sa v smernici 2003/87/ES zavádzajú opatrenia, medzi ktoré patrí pokračovanie v bezodplatnom prideľovaní emisných kvót a prijatie zoznamu priemyselných odvetví, ktoré sa považujú za odvetvia, v ktorých hrozí únik uhlíka. Preskúmanie harmonogramu aukcií nemá vplyv na každoročne stanovovanú úroveň bezodplatného prideľovania kvót ani na celkové množstvo kvót (strop) na obdobie začínajúce sa v roku 2013. Aj keď sa potenciálne vplyvy na náklady súvisiace s emisiami uhlíka môžu v priebehu času rôzne prejaviť, z posúdenia vplyvu vyplýva očakávanie, že sa naďalej budú pohybovať v rámci priemerných cenových úrovní uhlíka predpokladaných v posúdení vplyvu vypracovanom Komisiou a pripojenom k balíku, ktorý obsahoval vykonávacie opatrenia týkajúce sa cieľov Únie na rok 2020 (6) v súvislosti so zmenou klímy a obnoviteľnou energiou, ako aj v následnej analýze (7).
            
         
               (5)
            
            
               Keďže sa množstvo určené na obchodovanie formou aukcií v každom roku v období rokov 2014 – 2016 zníži, limity týkajúce sa množstva určeného na obchodovanie pri jednotlivých aukciách na aukčnej platforme vymenovanej členským štátom, ktorý sa nezúčastňuje na jednotnej akcii, by sa mali zodpovedajúcim spôsobom znížiť.
            
         
               (6)
            
            
               Nariadenie (EÚ) č. 1031/2010 by sa preto malo zodpovedajúcim spôsobom zmeniť.
            
         
               (7)
            
            
               Toto nariadenie by malo nadobudnúť účinnosť bezodkladne, a to s cieľom uplatňovať ho na aukcie, ktoré sa budú uskutočňovať od roku 2014, ako aj s cieľom zaistiť riadne fungovanie trhu s uhlíkom a predvídateľné aukcie.
            
         
               (8)
            
            
               Opatrenia stanovené v tomto nariadení sú v súlade so stanoviskom Výboru pre zmenu klímy,
            
         PRIJALA TOTO NARIADENIE:
   Článok 1
   Nariadenie (EÚ) č. 1031/2010 sa mení takto:
   
               1.
            
            
               Za druhý pododsek článku 10 ods. 2 sa dopĺňajú tieto pododseky:
               „Množstvo kvót na obchodovanie formou aukcií v danom roku určené podľa prvého alebo druhého pododseku tohto odseku na roky 2014 – 2016 sa zníži o množstvo kvót za príslušný rok stanovené v druhom stĺpci tabuľky v prílohe IV k tomuto nariadeniu.
               V prípade, že v roku 2014 objem zníženia stanovený v prílohe IV nemožno rozložiť na obdobie dlhšie ako 9 mesiacov, tento objem sa zníži o 100 miliónov kvót, a potom o rovnaké množstvo na každý štvrťrok. V takom prípade sa objemy zníženia na roky 2015 a 2016 náležite upravia o rovnaké počty.
               Množstvo kvót na obchodovanie formou aukcií v danom roku určené podľa prvého alebo druhého pododseku tohto odseku v rokoch 2019 – 2020 sa zvýši o množstvo kvót za príslušný rok stanovené v treťom stĺpci tabuľky v prílohe IV k tomuto nariadeniu.
               Pokiaľ ide o členské štáty uplatňujúce článok 10c smernice, a bez ohľadu na prvú vetu článku 10c ods. 2 smernice, celkové množstvo kvót určených na obchodovanie formou aukcií v danom roku nasledujúcom po úprave uvedenej v druhom stĺpci tabuľky v prílohe IV k tomuto nariadeniu nesmie byť nižšie ako množstvo kvót, ktoré sa majú prechodne bezodplatne prideliť zariadeniam na výrobu elektrickej energie v tom istom danom roku.
               V prípade potreby členský štát uplatňujúci článok 10c smernice náležite upraví celkové množstvo kvót určených na obchodovanie formou aukcií v danom roku v rámci obdobia rokov 2014 – 2016. Pokiaľ dôjde k zvýšeniu celkového množstva kvót určených na obchodovanie formou aukcií v súlade s predchádzajúcou vetou, dané množstvo sa následne zníži s cieľom zabezpečiť, aby sa dodržal spôsob rozloženia podľa prvého pododseku tohto odseku. Množstvá kvót určených na obchodovanie formou aukcií, ktoré sú uvedené v druhom a treťom stĺpci tabuľky v prílohe IV k tomuto nariadeniu, sa upravia tak, aby sa v nich odrážalo každé takéto zvýšenie či zníženie.“
            
         
               2.
            
            
               Posledná veta článku 32 ods. 1 sa nahrádza takto:
               „Množstvo kvót, na ktoré sa vzťahuje kapitola III smernice 2003/87/ES a s ktorými sa obchoduje na jednotlivých aukciách vykonávaných týmito aukčnými platformami v rokoch 2014 až 2016, však nesmie byť nižšie ako 2 milióny kvót.“
            
         
               3.
            
            
               Za prílohu III sa dopĺňa táto príloha:
               
                  „PRÍLOHA IV
                  
                     Úpravy množstiev kvót (v miliónoch) na obchodovanie formou aukcií v rokoch 2013 – 2020 uvedené v článku 10 ods. 2
                  
                  
                              Rok
                           
                           
                              Množstvo, o ktoré sa kvóty znížia
                           
                           
                              Množstvo, o ktoré sa kvóty zvýšia
                           
                        
                              2013
                           
                           
                               
                           
                           
                               
                           
                        
                              2014
                           
                           
                              400
                           
                           
                               
                           
                        
                              2015
                           
                           
                              300
                           
                           
                               
                           
                        
                              2016
                           
                           
                              200
                           
                           
                               
                           
                        
                              2017
                           
                           
                               
                           
                           
                               
                           
                        
                              2018
                           
                           
                               
                           
                           
                               
                           
                        
                              2019
                           
                           
                               
                           
                           
                              300
                           
                        
                              2020
                           
                           
                               
                           
                           
                              600“
                           
                        
            
         Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 25. februára 2014
      
         
            Za Komisiu
         
         
            predseda
         
         José Manuel BARROSO
         
      
   
   
      (1)  Ú. v. EÚ L 275, 25.10.2003, s. 32.
   
      (2)  Nariadenie Komisie (EÚ) č 1031/2010 z 12. novembra 2010 o harmonograme, správe a iných aspektoch obchodovania s emisnými kvótami skleníkových plynov formou aukcie podľa smernice Európskeho parlamentu a Rady 2003/87/ES o vytvorení systému obchodovania s emisnými kvótami skleníkových plynov v Spoločenstve (Ú. v. EÚ L 302, 18.11.2010, s. 1).
   
      (3)  Nariadenie Komisie (EÚ) č. 1210/2011 z 23. novembra 2011, ktorým sa mení a dopĺňa nariadenie (EÚ) č. 1031/2010 najmä s cieľom určiť množstvo emisných kvót skleníkových plynov určených na obchodovanie formou aukcií do roku 2013 (Ú. v. EÚ L 308, 24.11.2011, s. 2).
   
      (4)  Rozhodnutie Komisie 2010/670/EÚ z 3. novembra 2010, ktorým sa ustanovujú kritériá a opatrenia na financovanie komerčných demonštračných projektov, ktorých cieľom je environmentálne bezpečné zachytávanie a geologické ukladanie CO2, ako aj demonštračných projektov využívajúcich inovačné technológie výroby energie z obnoviteľných zdrojov v rámci systému obchodovania s emisnými kvótami skleníkových plynov v Spoločenstve vytvoreného smernicou Európskeho parlamentu a Rady 2003/87/ES (Ú. v. EÚ L 290, 6.11.2010, s. 39).
   
      (5)  Primerané posúdenie vplyvu, ktoré je sprievodným dokumentom k nariadeniu Komisie (EÚ) č. 176/2014 z 25. februára 2014, ktorým sa mení nariadenie (EÚ) č. 1031/2010 najmä s cieľom určiť množstvo emisných kvót skleníkových plynov určených na obchodovanie formou aukcií v rokoch 2013 – 2020: http://ec.europa.eu/clima/policies/ets/cap/auctioning/docs/swd_2012_xx2_en.pdf.
   
      (6)  http://ec.europa.eu/energy/climate_actions/doc/2008_res_ia_en.pdf.
   
      (7)  Oznámenie Analýza variantov prekročiť 20 % zníženie emisií skleníkových plynov a posúdenie rizika úniku uhlíka [KOM(2010) 265 v konečnom znení].